SK Úradný vestník Európskej únie C 372/4

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 372/04)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„HUILE D’OLIVE D’AIX-EN-PROVENCE“

EÚ č.: FR-PDO-0105-01279 – 17.11.2014

CHOP ( X ) CHZO ( )

1. Skupina žiadateľov a oprávnený záujem

Syndicat AOC Huile d’olive d’Aix-en-Provence Maison des agriculteurs 22 avenue Henri Pontier 13626 Aix-en-Provence Cedex 01 Telefón/fax: +33 442963708 E-mail: huileoliveaix@orange.fr

Syndicat AOC Huile d’olive d’Aix-en-Provence pozostáva z producentov olív a spracovateľov „Huile d’olive d’Aix-en-Provence“ a má oprávnený záujem podať žiadosť o zmenu.

2. Členský štát alebo tretia krajina

Francúzsko

3. Položky v špecifikácii, ktorých sa zmena týka

— ☐ Názov výrobku — ☒ Opis výrobku — ☐ Zemepisná oblasť — ☒ Dôkaz o pôvode — ☒ Spôsob výroby — ☐ Súvislosť — ☒ Označovanie — ☒ Iné: kontrola

4. Typ zmeny (zmien)

— ☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012. — ☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

Opis výrobku

Opis výrobku sa spresnil a doplnil, aby lepšie odrážal know-how a návyky výrobcov. Vďaka presnejšiemu opisu sa rozlišuje medzi olejom s označením „Huile d’olive d’Aix-en-Provence“ a olejom s označením „Huile d’olive d’Aix-en-Provence“, za ktorým nasleduje slovné spojenie „olives maturées (dozrievané olivy)“. Olivový olej vyrábaný z dozrievaných olív bol zahrnutý do pôvodného zápisu, ktorý sa opieral o pomerne široké vymedzenie výrobku, tento olej však nebol špecifikovaný samostatne. Rozlíšenie je odozvou na vôľu skupiny žiadateľov lepšie charakterizovať a špecifikovať výrobok a poskytnúť spotrebiteľovi jasné informácie. Uvedené spresnenie zapadá do súčasného kontextu vývoja na trhu s olivovým olejom, keď sa spotrebiteľ viac rozumie olivovému oleju a takéto rozlišovanie môže uspokojiť dopyt na trhu. Približne pred rokom 1950 materiál používaný na extrakciu a obmedzená výrobná kapacita mlynov nútili spracovateľov v priebehu sezóny skladovať olivy niekoľko dní pred lisovaním. Vývoj moderných lisov po roku 1950 umožnil preskočiť túto prípravnú fázu dozrievania olív. Spracovatelia z Aix-en-Provence si však zachovali zvyk nechávať olivy dozrievať niekoľko dní pred lisovaním pre časť vyrábaného oleja. V závislosti od dozrievania olív pred ich spracovaním sa zistili tieto analytické a senzorické vlastnosti:

— v prípade olivového oleja vyrábaného bez predchádzajúceho dozrievania olív sa maximálny obsah voľnej kyslosti znížil na 0,8 g/100 g, pričom v prípade dozrievaných olív zostal na úrovni 1,5 g/100 g,

— vymedzili sa aromatické vlastnosti:

— v prípade olivového oleja vyrábaného bez predchádzajúceho dozrievania olív typická vôňa čerstvej trávy, surovej artičoky a občasných tónov vanilky. Aj v chuti sú prítomné arómy čerstvej trávy a/alebo surovej artičoky, niekedy doplnené o tóny orechov, čerstvých lieskovcov a červeného ovocia. V dochuti môže byť prítomné korenie,

— v prípade olivového oleja vyrábaného po dozrievaní olív pomerne intenzívna vôňa, v ktorej prevládajú odtiene pečeného chleba, čiernych olív a varenej artičoky, niekedy doplnené o tóny kakaa alebo vanilky. V chuti prevládajú arómy kváskového chleba, čiernych olív, kakaa a varenej artičoky,

— vymedzili sa úrovne horkosti a pikantnosti a zapracovali sa do špecifikácie:

— v prípade olivového oleja vyrábaného bez predchádzajúceho dozrievania olív sa pikantnosť a horkosť pohybujú na úrovni od 1 do 5 na organoleptickej stupnici Medzinárodnej rady pre olivový olej (IOC) počas prvých štyroch mesiacov po lisovaní a následne sa postupne zmierňujú, aby na konci tohto obdobia dosahovali úroveň 1 až 3,

— v prípade olivového oleja vyrábaného po dozrievaní olív pikantnosť a horkosť dosahujú úroveň 2 a menej na organoleptickej stupnici Medzinárodnej rady pre olivový olej (IOC) počas prvých štyroch mesiacov po lisovaní a následne sa postupne zmierňujú, aby na konci tohto obdobia dosahovali úroveň menej ako 1.

Okrem toho sa v snahe o zachovanie kvality pre spotrebiteľa hodnota peroxidového čísla znížila na 15 mEq O2 na 1 kg olivového oleja namiesto pôvodných 20.

Limit pre index K270 sa vypustil, lebo tento parameter vysoko koreluje s kyslosťou a s peroxidovým číslom. Jeho vypustenie preto nemá vplyv na kvalitu a špecifické vlastnosti oleja, ak sú vymedzené maximálne povolené hodnoty kyslosti a peroxidového čísla.

Uvádzanie prívlastku „panenský“ v prípade oleja sa vypustilo, keďže táto vlastnosť je spojená s kyslosťou oleja a olej môže byť tiež „extra panenský“.

Dôkaz o pôvode

Pokiaľ ide o zmeny vnútroštátnych právnych a iných predpisov, došlo ku konsolidácii položky „Dôkaz o tom, že výrobok pochádza z vymedzenej zemepisnej oblasti“, ktorá obsahuje najmä povinnosť nahlasovania a vedenia registrov týkajúcich sa vysledovateľnosti výrobku a monitorovania výrobných podmienok.

Okrem toho sa do tejto položky pridali a doplnili viaceré ustanovenia týkajúce sa registrov a nahlasovacích dokumentov, ktoré umožňujú zabezpečiť vysledovateľnosť a kontrolu súladu výrobkov s požiadavkami špecifikácie.

Spôsob výroby

— hlavné odrody: z analýzy stavu súčasných produkčných sadov vyplynulo, že už obsahujú požadovaný minimálny podiel 80 % hlavných odrôd. V súlade s tým sa navrhlo odstránenie lehoty na dosiahnutie požadovaného minimálneho percentuálneho podielu stanovenej na rok 2019,

— vedľajšie odrody: s cieľom uľahčiť kontrolu vhodnosti odrôd sa vytvoril zoznam niektorých starých miestnych odrôd považovaných za vedľajšie odrody: ribier, sabine, saurine, sigeoise, triparde. Tento zoznam však nie je úplný a obsahuje iba najbežnejšie odrody,

— opeľujúce odrody: keďže vybraté odrody olivovníkov nie sú samoopelivé, zmena sa týka doplnenia možnej prítomnosti olivovníkov opeľujúcich odrôd, ak sú rozmiestnené harmonicky v danom sade a v množstve najviac 5 % z počtu stromov, v súlade s platnou praxou. Použitie olív z týchto stromov je povolené,

— hustota výsadby: ustanovenia týkajúce sa hustoty výsadby sa nezmenili, ale spresnili sa metódy jej výpočtu a minimálna vzdialenosť medzi stromami sa stanovila na štyri metre,

— meziplodiny: doplnil sa zákaz prítomnosti medziplodín v sadoch s CHOP, aby sa predišlo konkurencii vo vzťahu k olivovníkom, najmä keď sú mladé, a zlepšila sa kvalita výrobku. V súlade s miestnou praxou sú však povolené ovocné stromy rozptýlené v sade, ktorých prítomnosť nemá vplyv na konečnú kvalitu výrobku, ak ich počet neprekročí 5 % celkového počtu stromov na príslušnej parcele,

— zavlažovanie: navrhlo sa stanoviť lehotu, dokedy je možné zavlažovať s cieľom nahradiť pôvodné ustanovenie, na základe ktorého bolo zavlažovanie povolené „až do obdobia dozrievania“, lebo toto ustanovenie je nepresné. Lehota sa stanovila na 30. septembra,

— výnos: spresnila sa metóda výpočtu výnosov, aby sa predišlo akejkoľvek nesprávnej interpretácii. Uvádza sa, že výnos sa vypočítava vo vzťahu k „zozbieranej úrode“, „nezávisle od miesta určenia olív“ a „ako priemer“ zo všetkých identifikovaných parciel poľnohospodárskeho podniku.

Spresnil sa vek, v ktorom stromy začínajú produkovať plody s cieľom zaručiť dostatočnú kvalitu spracúvaných olív: stromy musia byť vysadené na parcele najmenej päť rokov.

— zber: doplnili sa rôzne ustanovenia týkajúce sa zberu s cieľom lepšie regulovať postupy a zabezpečiť kvalitu zbieraných olív,

— podmienky začatia obdobia zberu: dátum začatia zberu sa stanovuje rozhodnutím príslušných orgánov (riaditeľ INAO) na základe odôvodneného návrhu skupiny,

— povolené techniky zberu: vymedzili sa povolené mechanické spôsoby zberu bez zmeny povolených techník. V špecifikácii predloženej pri žiadosti o zápis CHOP sa stanovuje, že olivy sa zbierajú priamo zo stromov bez použitia prípravku na odstraňovanie listov, pričom použitie oberacích sietí je povolené. Cieľom tohto znenia je predovšetkým zakázať používanie olív prirodzene padnutých na zem (prezretých alebo poškodených). Na druhej strane, toto znenie nezakazuje používanie mechanických spôsobov zberu, pri ktorých je použitie oberacej siete nevyhnutné. Navrhovaná zmena teda nespočíva v zmene postupov, ale iba v ich objasnení,

— zmena podmienok skladovania olív určených na dozrievanie pred lisovaním: v tomto prípade sa vypúšťajú povinné mriežkované debničky alebo vysoké debny. Keďže tieto olivy podstúpia pred lisovaním miernu anaeróbnu fermentáciu, nie je nutné skladovať ich vo vetraných nádobách,

— zdravotná kvalita spracúvaných olív a lehoty na dodanie: spresnili sa požiadavky na kvalitu spracúvaných olív s cieľom objasniť predtým uvedený pojem „zdravé“ olivy. Ustanovenie sa doplnilo o vymedzenie maximálneho množstva olív s chybami v jednotlivých šaržiach: „Je však povolený celkový podiel poškodených olív (červivých, ozobaných, zamrznutých, obitých, zhnednutých) menej ako 15 % z celkového počtu olív každej spracovanej šarže.“

Maximálna lehota na dodanie olív do mlyna a maximálny čas skladovania medzi zberom a lisovaním uvedené v špecifikácii sa vzťahovali na obidve metódy výroby (s dozrievaním olív alebo bez dozrievania). S cieľom prispôsobiť kvalitu spracúvaných olív v závislosti od postupu výroby oleja sa navrhlo:

— skrátiť lehoty medzi zberom a dodaním a medzi zberom a lisovaním na dva, resp. štyri dni v prípade olív bez predchádzajúceho dozrievania,

— obmedziť lehotu medzi zberom a dodaním stanovenú na štyri dni iba na olivy, ktoré sú určené na dozrievanie pred lisovaním a umožniť predĺženie lehoty medzi zberom a lisovaním na štyri až desať dní pre tie isté olivy,

— zrelosť spracúvaných olív: v špecifikácii sa uvádzalo, že olivy sa zberajú, keď sú dosť zrelé. S cieľom spresniť očakávanú zrelosť v súvislosti s vlastnosťami oleja s označením „Huile d’olive d’Aix-en-Provence“ a uľahčiť jej kontrolu sa určilo, že vo fáze lisovania jednotlivé šarže spracúvaných olív obsahujú „najmenej 40 % olív meniacich farbu (prechod z čisto zeleného odtieňa na žltý odtieň)“,

— výroba oleja: vymedzil sa percentuálny podiel hlavných odrôd v oleji: povinný podiel olív hlavných odrôd v oleji sa stanovil na minimálne 60 %. Táto zmena má zaručiť viacodrodovosť oleja „Huile d’olive d’Aix-en-Provence“ a väčšinový podiel hlavných odrôd,

Výrobcovia vyjadrili želanie, aby sa v záujme jasnosti vypracoval úplný zoznam jednotlivých postupov a úprav povolených pri výrobe olivového oleja. Do špecifikácie sa doplnili tieto postupy a úpravy: odstraňovanie listov, drvenie, miesenie a extrakcia odstreďovaním alebo lisovaním.

— skladovanie olejov: v záujme zachovania kvality výrobkov v čase ich uvedenia na trh sa doplnila veta: „Oleje sa skladujú v optimálnych skladovacích podmienkach chránené pred svetlom, teplom a veľkými zmenami teploty.“

Označovanie

Označovanie špecifické pre toto označenie pôvodu sa zosúladilo s ustanoveniami nariadenia (EÚ) č. 1151/2012. Doplnilo sa ustanovenie týkajúce sa povinného uvádzania doplnkovej informácie „dozrievané olivy“ pre oleje získavané touto metódou. Okrem toho sa na označení výrobku s chráneným označením pôvodu „Huile d’olive d’Aix-en-Provence“ musí uvádzať symbol CHOP Európskej únie a slovné spojenie „appellation d’origine protégée (chránené označenie pôvodu)“.

Iné

V položke „Vnútroštátne požiadavky“ sa so zreteľom na vývoj vnútroštátnych zákonov a právnych predpisov uvádzajú formou tabuľky hlavné body, ktoré majú byť predmetom kontroly, ich referenčné hodnoty a metóda ich hodnotenia.

JEDNOTNÝ DOKUMENT

„HUILE D’OLIVE D’AIX-EN-PROVENCE“

EÚ č.: FR-PDO-0105-01279 – 17.11.2014

CHOP ( X ) CHZO ( )

1. Názov (názvy)

„Huile d’olive d’Aix-en-Provence“.

2. Členský štát alebo tretia krajina

Francúzsko.

3. Opis poľnohospodárskeho výrobku alebo potraviny

3.1. Druh výrobku

Trieda 1.5. Oleje a tuky (maslo, margarín, oleje atď.).

3.2. Opis výrobku, na ktorý sa vzťahuje názov uvedený v bode 1

Pre vôňu oleja „Huile d’olive d’Aix-en-Provence“ sú typické čerstvá tráva, surová artičoka a občasné tóny vanilky. Aj v chuti je prítomná čerstvá tráva a/alebo surová artičoka, niekedy doplnené o tóny orechov, čerstvých lieskovcov a červeného ovocia. V dochuti môže byť prítomné korenie. Pred prvým uvedením na trh sa pikantnosť (nazývaná aj „ostrosť“ v zmysle tohto jednotného dokumentu) a horkosť pohybujú na úrovni od 1 do 5 na organoleptickej stupnici Medzinárodnej rady pre olivový olej (IOC) počas prvých štyroch mesiacov po lisovaní a následne sa postupne zmierňujú, aby na konci tohto obdobia dosahovali úroveň 1 až 3.

Voľná kyslosť vyjadrená ako obsah kyseliny olejovej je najviac 0,8 g na 100 g.

Olej „Huile d’olive d’Aix-en-Provence“ označený slovným spojením „dozrievané olivy“ sa vyznačuje pomerne intenzívnou vôňou, v ktorej prevládajú odtiene pečeného chleba, čiernych olív a varenej artičoky, niekedy doplnené o tóny kakaa alebo vanilky. V chuti prevládajú arómy kváskového chleba, čiernych olív, kakaa a varenej artičoky. Tento olej sa zároveň vyznačuje takmer žiadnou horkosťou a ostrosťou. Horkosť a ostrosť dosahujú úroveň 2 a menej na organoleptickej stupnici IOC počas prvých štyroch mesiacov po lisovaní a následne sa postupne zmierňujú, aby na konci tohto obdobia dosahovali úroveň menej ako 1. Voľná kyslosť vyjadrená ako obsah kyseliny olejovej je najviac 1,5 g na 100 g.

Olej „Huile d’olive d’Aix-en-Provence“ s údajom „dozrievané olivy“ aj bez neho je olivový olej s vysokou mastnosťou.

Hodnota peroxidového čísla vo fáze prvého uvedenia na trh musí byť najviac 15 miliekvivalentov peroxidového kyslíka na 1 kg olivového oleja.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Olivový olej sa vyrába z olív pochádzajúcich zo sadov pozostávajúcich najmenej z 80 % tzv. hlavných odrôd: aglandau, cayanne a salonenque (dve z nich musia byť prítomné), vedľajších odrôd, ako bouteillan, grossane, picholine, verdale-des-Bouches-du-Rhône, starých miestnych odrôd (odrody vysadené pred mrazom v roku 1956 zastúpené v oblasti produkcie veľkým počtom stromov) a tzv. opeľovacích odrôd (najviac 5 %).

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky výrobné postupy od pestovania olív po výrobu olivového oleja sa musia uskutočňovať vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

Okrem povinných údajov stanovených predpismi o označovaní a obchodnej úprave potravín musí etiketa olivových olejov s chráneným označením pôvodu „Huile d’olive d’Aix-en-Provence“ obsahovať tieto údaje:

— názov označenia „Huile d’olive d’Aix- en-Provence“, za ktorým môže bezprostredne nasledovať údaj „dozrievané olivy“ písmom, ktorého veľkosť sa rovná najmenej polovici veľkosti písma, ktorým je napísaný názov označenia, a údaj „appellation d’origine protégée (chránené označenie pôvodu)“,

Tieto údaje musia byť uvedené v tom istom vizuálnom poli a na tej istej etikete. Musia byť napísané viditeľným, čitateľným, nezmazateľným a dostatočne veľkým písmom, ktoré musí na ploche, na ktorej je vytlačené, dobre vynikať, aby sa tieto údaje jasne odlišovali od všetkých ostatných písomných a grafických označení.

— symbol CHOP Európskej únie.

4. Stručné vymedzenie zemepisnej oblasti

Zemepisná oblasť produkcie označenia pôvodu „Huile d’olive d’Aix-en-Provence“ zahŕňa tieto obce:

Departement Bouches-du-Rhône: — tieto obce v celom rozsahu: Alleins, Aubagne, Cabriès, Cuges-les-Pins, Gémenos, Lambesc, Les Pennes-Mirabeau, Rognac, Rognes, Roquefort-la-Bédoule, Saint-Cannat, Saint-Chamas, Saint-Mitre-les-Remparts, Vernègues, Vitrolles, — tieto obce čiastočne: Berre-l’Etang, Grans, Istres, Marseille, Martigues, Miramas, Le Puy-Sainte-Réparade, Port-de-Bouc, Saint-Estève-Janson, Salon-de-Provence, — celkovo zahrnuté obce kantónov Aix-en-Provence Nord-Est, Aix-en-Provence Sud-Ouest, Aix-en-Provence Centre, Allauch, Châteauneuf-Côte-Bleue (okrem obce Châteauneuf-les-Martigues, ktorá je zahrnutá čiastočne), Gardanne, Roquevaire, Trets, Pélissanne.

Departement Var: — celkovo zahrnuté obce: Pourcieux, Pourrières, Saint-Zacharie.

Pokiaľ ide o čiastočne zahrnuté obce, kartografická dokumentácia vymedzujúca hranice zemepisnej oblasti je uložená na obecných úradoch. V súlade s požiadavkami smernice INSPIRE sú v prípade týchto obcí na webovom sídle príslušného vnútroštátneho orgánu k dispozícii územné mapy.

5. Súvislosť so zemepisnou oblasťou

5.1. Špecifickosť zemepisnej oblasti

Zemepisná oblasť označenia „Huile d’olive d’Aix-en-Provence“ sa vyznačuje týmito prvkami:

Prírodné faktory:

— zemepisná jednotka: juhovýchodná vápencová dolná Provence,

— oblasť vyznačujúca sa provensálskym podnebím so suchými a teplými letami, ale aj s občasnými nízkymi nočnými teplotami v zime,

— úhrn zrážok 600 – 700 mm za rok, často vo forme prudkých lejakov, ale časovo obmedzených na cca 70 dní v roku,

— veľa slnečného svitu, v priemere okolo 2 700 hodín za rok,

— prítomnosť častých a silných západných a severozápadných vetrov, ktorými sú mistrál a tramontána,

— reliéf tvorený kopcami a vápencovými hrebeňmi s nadmorskou výškou viac ako 1 000 metrov,

— karbonátové pôdy často bohaté na štrk, odvodnené, s hodnotou pH medzi 8,1 a 8,3 a s celkovým podielom vápenca 20 – 38 %.

Ľudské faktory:

— ľudia v tejto oblasti pestujú olivovníky a vyrábajú olivový olej od nepamäti. Najstaršie lisovne objavené v zemepisnej oblasti pochádzajú zo štvrtého storočia pred naším letopočtom,

— odrody používané v priebehu storočí boli najmä aglandau, salonenque a cayanne,

— zaoblené a nízke tvary olivovníkov, ktoré možno pozorovať v krajine, sú spoločným rysom olivových sadov v oblasti Aix-en-Provence umožňujúcim vedenie sadov s nízkymi a polovysokými kmeňmi,

— rez olivovníkov sa vykonáva pravidelne, najmenej raz za dva roky,

— zber olív prebieha tradične od konca októbra až do konca decembra. Olivy sa zbierajú, keď menia farbu, t. j. pred dosiahnutím úplnej zrelosti,

— tradične sú tu prítomné dve know-how pri výrobe olivového oleja: jedno založené na spracovaní čerstvo nazbieraných olív (cca 70 % objemu vyrobeného oleja) a druhé, pri ktorom sa využívajú olivy vopred dozrievané (cca 30 % objemu vyrobeného oleja) niekoľko dní pred lisovaním. Približne pred rokom 1950 materiál používaný na extrakciu a obmedzená výrobná kapacita mlynov nútili spracovateľov v priebehu sezóny skladovať olivy niekoľko dní pred lisovaním. Vývoj moderných lisov po roku 1950 umožnil preskočiť túto prípravnú fázu dozrievania olív. Spracovatelia z Aix-en-Provence si však zachovali zvyk nechávať olivy dozrievať niekoľko dní pred lisovaním pre časť vyrábaného oleja, pričom výrobok, ktorý je výsledkom tohto postupu, bol vždy vyhľadávaný.

5.2. Špecifickosť výrobku

Hlavný rys oleja s označením „Huile d’olive d’Aix-en-Provence“ je založený na zmesi miestnych odrôd, z ktorých najdôležitejšími sú aglandau, salonenque a cayanne.

V kombinácii s postupmi pri výrobe oleja, ktoré zahŕňajú alebo nezahŕňajú dozrievanie olív pred lisovaním, dodáva oleju s označením „Huile d’olive d’Aix-en-Provence“ tieto špecifické vlastnosti:

— olej získaný z čerstvo lisovaných olív sa vyznačuje predovšetkým arómami čerstvej trávy a surovej artičoky. V dochuti môže byť prítomné korenie. Ostrosť a horkosť sú prítomné a viac či menej výrazné,

— olej získaný z „dozrievaných“ olív sa vyznačuje pomerne intenzívnou vôňou a arómami pečeného chleba, kváskového chleba, čiernych olív a varenej artičoky, niekedy doplnené o tóny kakaa alebo vanilky. Typickou črtou je tiež takmer žiadna ostrosť a horkosť.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Pôdy väčšinovo vápenaté, odvodnené na terasách kopcov a vápencových hrebeňov zemepisnej oblasti, všeobecne mierne teploty a dostatok zrážok tvoria priaznivé podmienky na produkciu kvalitných olív, vďaka čomu sa pestovanie olív v oblasti Aix-en-Provence rozvinulo už pred niekoľkými storočiami. Častá prítomnosť silných vetrov a veľa slnečného svitu ponúkajú tiež dobré zdravotné podmienky podporovaním odparovania dažďovej vody a umožňujú olivovníkom preniknúť pri priaznivej orientácii do nadmorskej výšky až 800 m. Vietor zároveň núti ľudí k nízkemu tvarovaniu stromov a pravidelnému rezu, ktoré sú typickým znakom krajiny olivovníkov v zemepisnej oblasti. Kontinentálny charakter zemepisnej oblasti zahŕňa teplotné výkyvy, ktoré môžu spôsobovať občasné zimné mrazy. Ľudia v priebehu storočí vyšľachtili odrody, ktoré sú najodolnejšie proti mrazu a najlepšie prispôsobené metóde pestovania v nízkokmenných sadoch, ako aglandau, salonenque a cayanne. Tieto tri najdôležitejšie odrody sú najlepšou voľbou na výrobu oleja. Salonenque a cayanne pomáhajú odbúrať agresívnu chuťovú črtu odrody aglandau na začiatku sezóny. Klimatické podmienky zemepisnej oblasti takisto viedli ľudí k zberu olív od konca októbra do konca decembra, ešte pred dosiahnutím úplnej zrelosti, t. j. keď menia farbu. Kombinácia odrôd, obdobia zberu a metód rýchleho lisovania alebo lisovania po predchádzajúcom dozrievaní olív je základom pre osobitné vlastnosti oleja s označením „Huile d’olive d’Aix-en-Provence“: jeho arómy, ale aj mierna až takmer chýbajúca ostrosť a horkosť. Dodatočný čas skladovania olív pred lisovaním spôsobuje miernu anaeróbnu fermentáciu olív, vďaka čomu je možná výroba oleja s takmer žiadnou ostrosťou a horkosťou, so širším aromatickým profilom a s veľmi komplexnými a intenzívnymi arómami. Rýchle lisovanie olív po zbere zachováva ostrosť a horkosť oleja a bohatšie rastlinné arómy.

Osobitné vlastnosti oleja „Huile d’olive d’Aix-en-Provence“ sú základom jeho známosti. Z historických záznamov vyplýva, že „Huile d’olive d’Aix-en-Provence“ bol vždy veľmi cenený. Podľa opáta Coutureho, farára z Miramasu, v jeho diele Traité de l’olivier (ed. A. DAVID, 1786), tento olej je: „ten najjemnejší, najcennejší, najdokonalejší, najvyhľadávanejší a najlepší z olejov, ktoré sa predávajú vo svete.“

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://info.agriculture.gouv.fr/gedei/site/bo-agri/document_administratif-862c79a6-7b7b-4b02-9f38-f767a7b81366/telechargement

(1) Ú. v. EÚ L 343, 14.12.2012, s. 1.